text: Politi efterlyser biler efter væbnet røveri 
  07 december 2012 kl. 14.20
  Politiet efterlyser stadig en sort Renault Grand Scenic og en mørkeblå Seat Al-hambra. Bilerne sættes i forbindelse med et væbnet røveri torsdag aften mod Superbest i Haderslev, hvor to mænd med pistol truede sig til kontanter.
  Røveriet fandt sted kl. 19.52 torsdag aften hos Superbest i Gåskærgade i Haderslev.
  Gerningsmændene, der havde henholdsvis elefanthue og styrthjelm på hovedet, kom om i baglokalet, hvor de truede sig til et ukendt kontantbeløb. 
  Herefter slog de butikkens bestyrer ned og flygtede fra stedet. 
  Gerningsmændene kørte fra stedet i en sort Renault Grand Scenic med registreringsnummer DF 53 859.
  Bilen blev stjålet ved et indbrud i Haderslev mellem den 27. og 28. november.
  Dengang blev der også stjålet en mørkeblå Seat Al-hambra.
  Den har registreringsnummer GF 57 429.
  Syd- og Sønderjyllands Politi er meget interesseret i oplysninger om de to biler.
  Ifølge politiet er butiksbestyrerens tilstand ikke kritisk.
  